**Atte Pentikäinen** (s. 13. joulukuuta 1982 Juupajoki) on suomalainen pelaajauransa lopettanut jääkiekkopuolustaja. Hän pelasi urallaan SM-liigassa yhteensä 450 runkosarjaottelua tehopistein 6+44=50 ja keräten 711 jäähyminuuttia sekä 71 pudotuspeli/playout/liigakarsintaotteluaottelua tehden yhden maalin ja keräten 28 jäähyminuuttia. Pentikäinen voitti yhden hopean (2006) ja kaksi pronssia (2008 ja 2016). Hän pelasi urallaan myös Ruotsissa, Slovakiassa ja Saksassa.

Pelityyli
---------

Elite Prospects -sivuston mukaan Pentikäinen oli isokokoinen puolustava puolustaja, joka oli vahva kulmaväännöissä ja maalinedustalla. Hän luisteli kokoisekseen varsin sulavasti, mutta ei kuitenkaan kiihtynyt kovin nopeasti. Pentikäisellä oli myös hyvä laukaus, mutta hänen hyökkäyspään taitonsa olivat varsin rajalliset muuan vision ja pelikäsityksen osalta. Pentikäinen oli myös melko jäähyherkkä.

Ura
---

### Junioriura ja kausi Mestiksessä

Pentikäinen aloitti jääkiekon Oriveden Fortunassa. Hän siirtyi kuitenkin jo varhain juniorina Tapparaan. Pentikäinen voitti seurassa C-nuorten SM-pronssia vuonna 1999 ja A-nuorten Suomenmestaruuden vuonna 2001. Jäätyään yli-ikäiseksi A-nuorissa hän teki 1+1-vuotisen SM-liigasopimuksen Tapparan kanssa kauden 2003–2004 kynnyksellä. Pentikäinen teki liigadebyyttinsä kauden viidennessä ottelussa 20. syyskuuta 2003 vieraissa JYPiä vastaan. Hän kuitenkin mursi ottelussa nilkkansa, eikä pelannut kauden aikana enää SM-liigassa. 

Toivuttuaan loukkaantumisestaan Pentikäinen pelasi marraskuussa 2003 kaksi ottelua lainalla Mestis-joukkue TuTossa. Tämän jälkeen Tappara tiedotti hänen siirtyvän walesilaisjoukkue Cardiff Devilsiin, EIHL:ään, mutta Pentikäiseltä itseltään ei kysytty asiasta mitään. Hän siirtyi joulukuussa KooKoohon. Pentikäisen lainasopimusta jatkettiin kauden loppuun tammikuussa 2004. Yhteensä hänen tulokaskautensa Mestiksessä toi 26 runkosarjaottelussa tehot 1+8=9 sekä 34 jäähyminuutia. Pudotuspeleissä Pentikäinen jäi yhdeksässä ottelussa ilman tehopisteitä, mutta keräsi 12 jäähyminuuttia.

### Ässät ja Färjestad

Kaudeksi 2004–2005 Tappara vuokrasi Pentikäisen Porin Ässiin. Hän pelasi varsinaisen tulokaskautensa SM-liigassa tehden 53 runkosarja- ja kahdessa pudotuspeliottelussa tehot 2+1=3. Jäähyminuutteja Pentikäiselle kertyi yhteensä 99. Pentikäisen liigauran avausmaali syntyi 30. syyskuuta 2004 vieraissa Saimaan Palloa. Toukokuussa 2005 hän teki vuoden mittaisen jatkosopimuksen Ässien kanssa. Pentikäinen teki kaudella 2005–2006 SM-liigan yhden kauden piste-ennätyksensä tehoilla 1+7=8. Hän voitti kauden päätteeksi SM-hopeaa.

Pentikäinen siirtyi kaudeksi 2006–2007 try-outin kautta Ruotsin Elitserienissä pelaavaan Färjestad BK:hon. Hän teki koko joukkueen kauden avausmaalin ensimmäisessä runkosarjaottelussa 18. syyskuuta 2006 Luleå HF:ää vastaan, mutta se jäi lopulta koko Pentikäisen kauden ainoaksi tehopisteeksi. Hän edusti edellisellä kaudella Ruotsin-mestaruuden voittanutta Färjestadia kauden aikana myös Euroopan seurajoukkueiden mestaruusturnauksessa. 

### Paluu Tapparaan

Kaudeksi 2007–2008 Pentikäinen palasi kaksivuotisella sopimuksella Tapparaan. Marraskuussa 2007 joukkue vuokrasi hänet kymmenen ottelun ajaksi Jokereihin paikkaamaan loukkaantumia. Pentikäinen palasi kuitenkin kahdeksan ottelun jälkeen Tapparaan Jokereiden hankittua uusia puolustajia. Hän jäi Tapparassa melko pieneen rooliin, mutta Pentikäinen keräsi peliaikaansa nähden kuitenkin yhteensä 53 runkosarjaottelussa (myös Jokereissa pelatuissa) varsin runsaat 98 jäähyminuuttia. Hän voitti kauden päätteeksi SM-pronssia. Toukokuussa 2009 Pentikäinen teki vuoden mittaisen jatkosopimuksen Tapparan kanssa.

Kaudella 2009–2010 Pentikäinen keräsi SM-liigan yhden kauden jäähyennätyksensä 133 minuutillaan, joilla hän sijoittui jäähypörssissä seitsemänneksi. Pentikäinen teki liigauransa ensimmäisen pudotuspelimaalin "Villi kortti" -kierroksen ensimmäisessä ottelussa 23. maaliskuuta 2010 Jokereita vastaan. Osuma oli hänelle kauden ensimmäinen, sillä Pentikäinen ei tehnyt runkosarjassa yhtään maalia. Hänet palkittiin ottelun *Ilta-Sanomien* yhden tähden tähtipelaajana. Polvivamman takia hieman rikkonaisen kauden jälkeen, toukokuussa 2010 Pentikäisen polvi leikattiin ja hän oli useita kuukausia sivussa pelikentiltä. Pentikäinen palasi kaukaloihin marraskuussa 2010 tehtyään ottelukohtaisen sopimuksen Mestis-joukkue Lempäälän Kisan kanssa. Joulukuussa hän palasi loppuvuoden kestäneellä sopimuksella Tapparaan, jonka kanssa Pentikäinen teki loppukauden 2010–2011 kattaneen jatkosopimuksen tammikuussa 2011.

### Poprad, Ilves ja Kärpät

Myös kausi 2011–2012 Pentikäisellä alkoi ottelukohtaisella sopimuksella marraskuussa LeKissä. Tammikuussa 2012 hän siirtyi loppukaudeksi Slovakian Extraligassa pelaavaan HK Popradiin. Pentikäinen jatkoi joukkueessa myös kaudella 2012–2013, mutta hän palasi marraskuussa 2012, jälleen ottelukohtaisella sopimuksella LeKiin. Siirtotakarajalla, tammikuussa 2013 Pentikäinen siirtyi loppukauden kattavalla sopimuksella Tampereen Ilvekseen. Saman vuoden huhtikuussa hän teki vuoden mittaisen jatkosopimuksen joukkueen kanssa.

Kaudeksi 2014–2015 Pentikäinen nimettiin Ilveksen varakapteeniksi. Elokuussa 2015 hän siirtyi kahden kuukauden mittaisella try-out -sopimuksella Oulun Kärppiin. Pentikäinen sai syyskuun lopulla loppukauden 2015–2016 kattavan jatkosopimuksen joukkueeseen. Hän voitti kauden päätteeksi SM-pronssia. Pentikäinen voitti kauden aikana myös Mestarien liigan hopeaa.

### Viimeinen kausi Saksassa

Pentikäinen teki kaudeksi 2016–2017 sopimuksen Itävallan Erste Bank Eishockey Ligan Graz 99ersiin. Hänen sopimuksessaan oli kuitenkin purkuoptio, jonka Pentikäinen käytti jo ennen kauden alkua ja siirtyi syyskuussa vuoden mittaisella sopimuksella Saksan DEL-liigan nousijajoukkue Fischtown Pinguinsin riveihin.

Elokuussa 2017 Pentikäinen ilmoittu omalla Instagram-tilillään lopettaneensa pelaajauransa ja siirtyneen konsultti- ja tutkimusyhtiö Innolinkin palvelukseen.

Yksityiselämä
-------------

Pentikäinen on naimisissa *Iholla* -tositelevisiosarjasta tutun bloggaaja Karoliina Sallisen kanssa. Pentikäisen veli Matti tekee elektronista hip hopia taiteilijanimellä MattiP. Atte Pentikäisen käly ja Matin vaimo on näyttelijä Maria Ylipää.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2003–2004 | Tappara | SM-liiga | 1 | 0 | 0 | 0 | 0 | – | – | – | – | – |
|  | TuTo | Mestis | 2 | 0 | 0 | 0 | 2 | – | – | – | – | – |
|  | KooKoo | Mestis | 24 | 1 | 8 | 9 | 32 | 9 | 0 | 0 | 0 | 12 |
| 2004–2005 | Ässät | SM-liiga | 53 | 2 | 1 | 3 | 97 | 2 | 0 | 0 | 0 | 2 |
| 2005–2006 | Ässät | SM-liiga | 56 | 1 | 7 | 8 | 87 | 14 | 0 | 0 | 0 | 12 |
| 2006–2007 | Färjestad BK | Elitserien | 44 | 1 | 0 | 1 | 60 | 3 | 0 | 0 | 0 | 0 |
| 2007–2008 | Jokerit | SM-liiga | 8 | 0 | 1 | 1 | 41 | – | – | – | – | – |
|  | Tappara | SM-liiga | 45 | 0 | 3 | 3 | 57 | 11 | 0 | 0 | 0 | 2 |
| 2008–2009 | Tappara | SM-liiga | 57 | 1 | 3 | 4 | 64 | – | – | – | – | – |
| 2009–2010 | Tappara | SM-liiga | 56 | 0 | 7 | 7 | 133 | 4 | 1 | 0 | 1 | 2 |
| 2010–2011 | LeKi | Mestis | 8 | 1 | 0 | 1 | 6 | – | – | – | – | – |
|  | Tappara | SM-liiga | 23 | 0 | 3 | 3 | 26 | – | – | – | – | – |
| 2011–2012 | LeKi | Mestis | 11 | 1 | 1 | 2 | 16 | – | – | – | – | – |
|  | HK Poprad | SloEL | 19 | 0 | 1 | 1 | 22 | 6 | 0 | 0 | 0 | 8 |
| 2012–2013 | HK Poprad | SloEL | 19 | 1 | 4 | 5 | 20 | – | – | – | – | – |
|  | LeKi | Mestis | 20 | 0 | 5 | 5 | 28 | – | – | – | – | – |
|  | Ilves | SM-liiga | 7 | 0 | 0 | 0 | 16 | – | – | – | – | – |
| 2013–2014 | LeKi | Mestis | 2 | 0 | 0 | 0 | 4 | – | – | – | – | – |
|  | Ilves | SM-liiga | 37 | 0 | 4 | 4 | 71 | – | – | – | – | – |
| 2014–2015 | Ilves | SM-liiga | 52 | 1 | 8 | 9 | 89 | 2 | 0 | 0 | 0 | 2 |
| 2015–2016 | Kärpät | SM-liiga | 55 | 1 | 7 | 8 | 30 | 11 | 0 | 0 | 0 | 0 |
| 2016–2017 | Fischtown Pinguins | DEL | 52 | 0 | 5 | 5 | 46 | 6 | 0 | 1 | 1 | 2 |
| 11 kautta | yhteensä | SM-liiga | 450 | 6 | 44 | 50 | 711 | 44 | 1 | 0 | 1 | 20 |
| 2 kautta | yhteensä | SloEL | 38 | 1 | 5 | 6 | 42 | 6 | 0 | 0 | 0 | 8 |
| 1 kausi | yhteensä | DEL | 52 | 0 | 5 | 5 | 46 | 6 | 0 | 1 | 1 | 2 |
| 1 kausi | yhteensä | Elitserien | 44 | 1 | 0 | 1 | 60 | 3 | 0 | 0 | 0 | 0 |

Lähteet
-------

* Atte Pentikäinen The Internet Hockey Databasessa (englanniksi)
* Atte Pentikäinen *Elite Prospects*. Everysport Media Group AB.  (englanniksi)

### Viitteet

1. ↑  Herckman, Marko: Puolustajasoturi Atte Pentikäinen antaa ja ottaa osumia joukkueen puolesta *ilves.com*.  22.12.2014. Ilves-Hockey Oy.  Arkistoitu 19.3.2015. Viitattu 2.8.2015.
2. 1 2 3 4  Atte Pentikäinen *Elite Prospects*. Everysport Media Group AB.  (englanniksi)
3. ↑  Tappara teki sopimukset junnunelikon kanssa *Jatkoaika.com*.  12.9.2003. Jatkoaika r.y. Viitattu 12.2.2013.
4. 1 2  Atte Pentikäinen *Tappara.fi*. Tamhockey Oy. Viitattu 12.2.2013.
5. ↑  Tilastot – Liiga *liiga.fi*.  20.9.2003. Jääkiekon SM-liiga Oy. Viitattu 12.2.2013.
6. ↑  Tapparan Pentikäinen TuToon *Jatkoaika.com*.  27.11.2003. Jatkoaika r.y. Viitattu 12.2.2013.
7. ↑  KooKoo Atte Pentikäisen uusimpana osoitteena *Jatkoaika.com*.  5.12.2003. Jatkoaika r.y. Viitattu 12.2.2013.
8. ↑  Pentikäinen kauden loppuun KooKoossa *Jatkoaika.com*.  3.1.2004. Jatkoaika r.y. Viitattu 12.2.2013.
9. ↑  Atte Pentikäinen Ässiin (päivitetty) *Jatkoaika.com*.  24.6.2004. Jatkoaika r.y. Viitattu 12.2.2013.
10. ↑  Tilastot – Liiga *liiga.fi*.  30.9.2004. Jääkiekon SM-liiga Oy. Viitattu 12.2.2013.
11. ↑  Ässät solmi kaksi jatkopestiä *Jatkoaika.com*.  3.5.2005. Jatkoaika r.y. Viitattu 12.2.2013.
12. ↑  Ruotsin jääkiekkoliiga Elitserien käyntiin kolmella ottelulla *mtv.fi*.  18.9.2006. MTV Oy. Viitattu 12.2.2013. [vanhentunut linkki]
13. ↑  Pentikäinen ja Piispanen Tapparaan *Jatkoaika.com*.  2.4.2007. Jatkoaika r.y. Viitattu 12.2.2013.
14. ↑  Atte Pentikäinen lainalle Jokereihin *Jatkoaika.com*.  17.11.2007. Jatkoaika r.y. Viitattu 12.2.2013.
15. ↑  Atte Pentikäinen etuajassa takaisin Tapparaan *Jatkoaika.com*.  15.12.2007. Jatkoaika r.y. Viitattu 12.2.2013.
16. ↑  Niinisalo, Petri; Hoikkala, Mikael: Tasaisen tappava ryhmä – Tapparan pelaaja-arvostelut 2007–08 *Jatkoaika.com*.  25.4.2008. Jatkoaika r.y. Viitattu 12.2.2013.
17. ↑  Tappara teki jatkosopimuksia *Jatkoaika.com*.  6.5.2009. Jatkoaika r.y. Viitattu 12.2.2013.
18. ↑  Tilastot – Liiga *liiga.fi*.  23.3.2010. Jääkiekon SM-liiga Oy. Viitattu 12.2.2013.
19. ↑  Tappara-pakit pitkään sivussa *Jatkoaika.com*.  14.4.2010. Jatkoaika r.y. Viitattu 12.2.2013.
20. ↑  LeKi vahvisti miehistöään *Jatkoaika.com*.  5.11.2010. Jatkoaika r.y. Viitattu 12.2.2013.
21. ↑  Atte Pentikäinen Tapparaan *Jatkoaika.com*.  8.12.2010. Jatkoaika r.y. Viitattu 12.2.2013.
22. ↑  Pentikäinen jatkaa Tapparassa *Jatkoaika.com*.  3.1.2011. Jatkoaika r.y. Viitattu 12.2.2013.
23. ↑  LeKi vahvistuu Pentikäisellä *Jatkoaika.com*.  9.11.2011. Jatkoaika r.y. Viitattu 12.2.2013.
24. ↑  Do Popradu prichádza Atte Pentikäinen *hkpoprad.tipsportextraliga.sk*.  2.1.2012. HK Poprad. Viitattu 12.2.2013. (slovakiksi)
25. ↑  LeKi vahvisti takalinjojaan jämerällä pakilla *Jatkoaika.com*.  23.11.2012. Jatkoaika r.y. Viitattu 12.2.2013.
26. ↑  Ilves levenee kahdella pelaajalla *Jatkoaika.com*.  31.1.2013. Jatkoaika r.y. Viitattu 12.2.2013.
27. ↑  Ilvekselle tukku pelaajasopimuksia *Jatkoaika.com*.  17.4.2013. Jatkoaika r.y. Viitattu 15.7.2013.
28. ↑  Ilves nimesi kapteenistonsa – Sandell sai kapteeniuden kunnian *Jatkoaika.com*.  5.8.2014. Jatkoaika r.y. Viitattu 17.8.2014.
29. ↑  Pentikäinen try-outille Kärppiin *oulunkarpat.fi*.  2.8.2015. Oulun Kärpät Oy. Viitattu 2.8.2015.
30. ↑  Pyörälälle pitkä jatkosopimus Ouluun – Pentikäinen jatkaa loppukauden *Jatkoaika.com*.  30.9.2015. Jatkoaika r.y. Viitattu 9.10.2015.
31. ↑  Liigasta tuttu kolmikko suuntaa Itävaltaan *Jatkoaika.com*.  26.7.2016. Jatkoaika r.y. Viitattu 8.9.2016.
32. ↑  Yli 400 Liigaottelun suomalaispuolustaja jätti itävaltalaisseuran – siirtymässä Saksaan *suomikiekko.com*.  8.9.2016. Nordic Sport Media. Viitattu 8.9.2016.
33. ↑  Kärppien pakki matkaa Saksaan *Sportti.com*.  8.9.2016. Sport Content Oy. Viitattu 8.9.2016.
34. ↑  450 Liiga-ottelun puolustajajärkäle ripustaa luistimet naulaan – jätti koskettavat jäähyväiset *suomikiekko.com*.  28.8.2017. Nordic Sport Media. Viitattu 28.8.2017.
35. ↑  Bloggaaja Karoliina Sallinen ja jääkiekkoilija Atte Pentikäinen kihlautuivat *iltalehti.fi*.  1.1.2017. Alma Media Suomi Oy. Viitattu 1.1.2017.
36. ↑  Wirtavuori, Sanna: Maria Ylipää: "Olisi pitänyt elää vastuuttomampi nuoruus" *anna.fi*.  30.7.2015. Otavamedia Oy. Viitattu 1.1.2017.